SELETUSKIRI

Iirimaa taotluse alusel andis nõukogu 7. detsembril 2010 Iirimaale rahalist abi (nõukogu rakendusotsus 2011/77/EL), et toetada tugevat majandus- ja rahandusreformikava, mille eesmärk on taastada usaldus ja võimaldada majandusel tagasi pöörduda jätkusuutliku kasvu teele ning tagada Iirimaa, euroala ja ELi finantsstabiilsus.

Kooskõlas otsuse 2011/77/EL artikli 3 lõikega 9 vaatas komisjon koos Rahvusvahelise Valuutafondiga ning Euroopa Keskpangaga konsulteerides kolmandat korda läbi edusammud, mida Iirimaa ametiasutused on kokkulepitud meetmete rakendamisel saavutanud, samuti kõnealuste meetmete tõhususe ning majandusliku ja sotsiaalse mõju.

Võttes arvesse läbi vaadatud majandusprognoosi ning samuti uut teavet − sealhulgas vajadust algatada uus kohustuste juhtimise toiming ( liability management exercise ), et suurendada erasektori panust äriühingu Bank of Ireland kavandatavasse rekapitaliseerimisse − teeb komisjon ettepaneku muuta abi aluseks olevaid majanduspoliitilisi tingimusi allpool kirjeldatud viisil. Komisjoni arvates on majanduspoliitiliste tingimuste kavandatud muudatused vajalikud, et tagada programmi sujuv rakendamine ja selle eesmärkide täitmine.

2011/0224 (NLE)

Ettepanek:

NÕUKOGU RAKENDUSOTSUS,

millega muudetakse rakendusotsust 2011/77/EL Iirimaale liidu finantsabi andmise kohta

EUROOPA LIIDU NÕUKOGU,

võttes arvesse Euroopa Liidu toimimise lepingut,

võttes arvesse nõukogu 11. mai 2010. aasta määrust (EL) nr 407/2010, millega luuakse Euroopa finantsstabiilsusmehhanism,[1] eelkõige selle artikli 3 lõiget 2,

võttes arvesse Euroopa Komisjoni ettepanekut

ning arvestades järgmist:

1. Iirimaa taotluse alusel andis nõukogu Iirimaale rahalist abi (nõukogu rakendusotsus 2011/77/EL), et toetada tugevat majandus- ja rahandusreformikava, mille eesmärk on taastada usaldus ja võimaldada majandusel tagasi pöörduda jätkusuutliku kasvu teele ning tagada Iirimaa, euroala ja ELi finantsstabiilsus.

2. Kooskõlas rakendusotsuse 2011/77/EL artikli 3 lõikega 9 vaatas komisjon koos Rahvusvahelise Valuutafondiga ning Euroopa Keskpangaga konsulteerides kolmandat korda läbi edusammud, mida Iirimaa ametiasutused on kokkulepitud meetmete rakendamisel saavutanud, samuti kõnealuste meetmete tõhususe ning majandusliku ja sotsiaalse mõju.

3. Vastavalt komisjoni praegustele nominaalse SKP kasvu prognoosidele (1,1 % aastal 2011, 2,8 % aastal 2012 ja 3,8 % aastal 2013) on fiskaalse kohandamise ajakava kooskõlas aluslepingu artikli 126 lõike 7 kohase nõukogu 7. detsembri 2010. aasta soovitusega Iirimaale[2] ning kooskõlas võla ja SKP suhte järgmise muutumisega: 109,9 % aastal 2011, 116,2 % aastal 2012 ja 119,4 % aastal 2013. Võla ja SKP suhe jõuaks seega kõrgeimale tasemele aastal 2013 ja hakkaks pärast seda vähenema, eeldades, et eelarvepuudujääk edaspidi väheneb. Võla kujunemist mõjutavad mitmed eelarvevälised tehingud, sealhulgas kapitalisüstid pankadele 2011. aastal, mis suurendab võlga ligikaudu 6 protsentipunkti võrra SKPst, samuti vajadus säilitada suured rahavarud ning erinevused tekkepõhiste ja kassapõhiste intressimaksete vahel.

4. Ametiasutused on andnud mõista, et kohustuste juhtimise toimingu seniste tulemuste põhjal võib väga tõenäoliselt eeldada, et 31. detsembriks 2011 toetab erasektor äriühingu Bank of Ireland rekapitaliseerimist veel 0,5 miljardi euroga. Võttes arvesse, et kõnealuse panga rekapitaliseerimine on riigile juba niigi palju kulusid tekitanud ja et äriühingu Bank of Ireland rekapitaliseerimisvajaduse kindlaks tegemisel on kasutatud konservatiivset lähenemisviisi, peetakse tarbetuks ja isegi kohatuks 0,5 miljardi euro suurust rahasüsti enne kohustuste juhtimise toimingu lõppu, et pidada kinni programmi tähtajast; see suurendaks liigselt eelarvekulusid ning äriühingu Bank of Ireland kapitali adekvaatsuse määra, kui kohustuste juhtimise toimingust saadud tulu realiseerub. Äriühingu Bank of Ireland rekapitaliseerimise praeguse etapi tähtajaks on määratud 2011. aasta lõpp.

5. Kõnealuseid suundumusi arvesse võttes tuleks muuta nõukogu rakendusotsust 2011/77/EL,

ON VASTU VÕTNUD KÄESOLEVA OTSUSE:

Artikkel 1

Rakendusotsuse 2011/77/EL artikli 3 lõiget 7 muudetakse järgmiselt.

1) Punkt g asendatakse järgmisega:

„Iirimaa siseriiklikud pangad rekapitaliseeritakse 2011. aasta juuli lõpuks (võttes arvesse asjakohaseid muudatusi seoses äriühingute Irish Life & Permanent ja Bank of Ireland varade kavandatud müügi ja likviidsuse juhtimise toiminguga) kooskõlas 2011. aasta usaldatavusnõuete kohase likviidsuse hindamise ja usaldatavusnõuete kohase kapitali hindamise tulemustega, mille tegi Iirimaa keskpank teatavaks 31. märtsil 2011. Iirimaa peab 2011. aasta lõpuks tagama äriühingu Irish Life & Permanent rekapitaliseerimise ülejäänud 1,1 miljardi euro ulatuses ja äriühingu Bank of Ireland rekapitaliseerimise 0,5 miljardi euro ulatuses, eraldades selleks ka riiklikke vahendeid, kui varade müügist ja likviidsuse juhtimisest saadav tulu jääb kõnealustest summadest väiksemaks.”

2) Lisatakse järgmised punktid:

„q) esitatakse parlamendi alamkojale (Dáil Éireann) oktoobri lõpuks eelarve-eelne prognoos, milles kirjeldatakse aastate 2012−2015 keskpika perioodi eelarve konsolideerimise kava, näidates iga aasta kohta ära tulude ja kulude kohandamise üldise struktuuri, mis on kooskõlas nõukogu 7. detsembri 2010. aasta soovituses püstitatud eesmärkidega.

r) 2012. aasta eelarvepäevaks (2011. aasta detsembri alguses) tehakse teatavaks keskpika perioodi kulutuste siduvad ülempiirid ning kehtestatakse tulu- ja kulupõhised meetmed, mis aitavad saavutada vajaliku kohandamise aastatel 2012−2015;

s) Iirimaa keskpank annab 2011. aasta detsembri lõpuks pankadele juhised laenuportfelli raamatupidamisliku kahjumi kajastamiseks;

t) Iirimaa keskpank avaldab 2011. aasta detsembri lõpuks uued juhised pangalaenude tagatiste hindamiseks;

u) 2011. aasta detsembri lõpuks valmistatakse ette ja arutatakse läbi varade müügi programmi projekt, milles näidatakse ära potentsiaalsed müüdavad varad, mis tahes vajalikud õigusaktide muudatused ja rakendamise ajakava.”

Artikkel 2

Käesolev otsus on adresseeritud Iirimaale.

Artikkel 3

Käesolev otsus avaldatakse Euroopa Liidu Teatajas .

Brüssel,

Nõukogu nimel

eesistuja

[1] ELT L 118, 12.5.2010, lk 1.

[2] SEK(2010) 1515 (lõplik).